钦定古今图书集成/明伦汇编/氏族典/第282卷 > 汪应蛟
## 钦定古今图书集成/明伦汇编/氏族典/第282卷 > 汪应蛟

按《明外史汪应蛟传》：“应蛟，字潜夫，婺源人。万历二年
进士。授南京兵部主事，历南京礼部郎中，累迁山西
按察使，治兵易州。朝鲜用兵，移应蛟天津。及天津巡
抚万世德经略朝鲜，即擢应蛟右佥都御史代之。朝
鲜事宁，移抚保定，召为工部右侍郎。未上，予告去。已
进兵部左侍郎。以养亲不出，亲殁，竟不召。光宗立，起”
南京户部尚书。天启元年改北部。应蛟为人，亮直有
守，视国如家。谨出纳，杜虚耗，国计赖之。会有言其老
不任事者，力乞骸骨。诏加太子少保，驰传归。久之卒。